Brian Mikkelsen (KF), 2012-06-12:
Jeg vil nu formaste mig til at sige tak for redegørelsen, som jeg synes er en fornuftig redegørelse, som i store træk kunne være skrevet, formuleret af den tidligere regering.
Men jeg er ikke helt enig i ambitionsniveauet.
Sagen er jo den, at Danmark er presset på konkurrenceevnen på alle mulige leder og kanter: Vi er for dyrt et land at producere i, vi er ikke produktive nok, og vi er ikke udviklende og innovative nok i forhold til den situation, vi er i.
I en sådan situation bør det jo være sådan, at it og hele digitaliseringen er vækstmotoren for at drive en udvikling i gang i samfundet både i den offentlige sektor og den private sektor.
Når man læser redegørelsen igennem, som jeg som sagt synes er aldeles glimrende – og jeg vil ikke formaste mig til at diskutere mobildækning og bredbåndsdækning og alle mulige andre ting, for der vil udviklingen af markedet overhale alle de der ting, der står her, men vi er enige i de punktprogrammer, der er vedtaget, og som vi også selv står bag ved – synes jeg, man skal prøve at rubricere det i de udfordringer, vi har.
For det første er det sådan, synes jeg, at den offentlige digitalisering, som vi satte i gang under den tidligere regering, og som jeg synes den nuværende regering har fulgt godt op på, skal fortsættes.
Der er rigtig gode takter i, at man får lavet en egentlig strategi for Danmarks digitale vækst, for it har et gigantisk potentiale for effektivitet og produktivitetsudvidelse osv.
Det talte den daværende opposition jo rigtig meget om, og alligevel var det første, man gjorde, da man kom til magten, at sprede indsatsen over alt for mange forskellige områder.
Så jeg håber, den her redegørelse er med til at sørge for, at regeringen får en prioritet på området, og at ministeren også sætter sig i spidsen for det.
Meget rigtig godt er jo blevet sat i gang igennem de seneste år på det her område, senest med vedtagelsen af den ambitiøse fællesoffentlige digitaliseringsstrategi, som den nuværende regering jo også tilsluttede sig her i sommer.
Og linjen med ambitiøse, men også konkrete mål bør fortsættes i det kommende arbejde inden for velfærdsområdet og sundhedsområdet, hvor der er uanede mængder af potentielle gevinster at hente for det danske samfund og for erhvervslivet. Så synes jeg også, det er vigtigt, at man fokuserer på, at vi skal fortsætte digitaliseringen af vores erhvervsliv.
Vi har jo en situation, hvor 60 pct. af de små og mellemstore virksomheder i løbet af de seneste 3 år ikke har skabt et eneste nyt produkt eller udviklet en eneste ny proces – 60 pct., seks ud af ti danske virksomheder.
Der vil digitaliseringen være med til at sætte skub i deres innovation og deres produktivitet og deres udvikling.
Derfor er det vigtigt, at man har en egentlig SMV-strategi, når man taler digitalisering.
Der er et enormt potentiale på det område.
Det kræver selvfølgelig kapital, det kræver investeringer – det taler vi også om: Hvor er der et vindue og en kreditmulighed for det?
Der er forskellige løsninger og konstruktioner, der er blevet skabt af både den tidligere og den nuværende regering, som giver bedre mulighed for kapital.
Men det vigtigste, når man taler om udvikling af SMV'er og digitalisering, er nogle ordentlige rammevilkår.
Så synes jeg også, at der mangler noget i forhold til det, som den daværende opposition, den nuværende regering, talte meget om i forhold til sammenhængen mellem indkøbspolitik og it-strategi.
Jeg husker tydeligt, at jeg som minister for det her område blev mødt af en opposition, som talte meget om, at man nu skulle koordinere indkøbspolitikken.
Nu skulle man virkelig gøre noget med hensyn til den offentlige indkøbspolitik på det område.
Når jeg læser redegørelsen og ser, hvad der er sket på området, kan jeg se, at der jo ikke rigtig er sket noget.
Jeg synes, at man med den ene hånd laver ganske fornuftige ting med hensyn til vækstteamene, som jeg synes er en god idé.
Man laver vækststrategier og får defineret nogle styrkepositioner, som vi skal have gjort noget ved.
Vi er jo enige i ting som sundhedsteknologier, grøn teknologi osv. Jeg kunne så håbe på, at erhvervs- og vækstministeren ville sætte sig igennem i regeringen, så skatteministeren ikke ville vedtage initiativer, som trak den anden vej.
I morgen skal vi behandle et lovforslag, som hedder L 173, og som betyder en mindsket mulighed for at investere i sundhedsvirksomheder og forskningsvirksomheder inden for grøn teknologi osv. i Danmark, fordi man ikke kan underskudsfremføre.
Så man må lige finde ud af, hvordan man koordinerer, og jeg håber på, at erhvervs- og vækstministeren sætter sig i spidsen for det i regeringen.
Men forudsætningen for, at man kan få et eventyr på de her områder, hvilket regeringen meget gerne vil, og hvilket vi i Det Konservative Folkeparti støtter, er jo ikke kun, at man ikke kommer med nye skatter og afgifter, som jeg nævnte før, men også at der bliver koordineret med hensyn til den offentlige indsats.
Der kan vi altså se, at man fortsætter i det spor, som man kritiserede meget, da man var i opposition, idet man har en indkøbspolitik, som strammer til, og som gør det stadig sværere at sikre et innovativt marked herhjemme.
Lige præcis det kritiserede den daværende opposition rigtig meget sidste år, og det spor fortsætter man altså i.
Det hænger ikke sammen, for det må jo være sådan i den rigtig gode verden, at indkøbspolitikken skal være med til at sikre gode løsninger til gode priser, men ikke skal tage livet af de innovative virksomheder.
Så er en af de ting, som også hører under erhvervs- og vækstministeren, jo hele spørgsmålet om rammevilkår, også i forhold til administrative byrder osv.
Der er jeg meget ked af, at man har fjernet de konkrete mål for det, og det leder mig så over til, at det, man også burde gøre med hensyn til den digitale udvikling, var, at man skulle sætte sig nogle konkrete mål for en øget digitalisering.
For da man fjernede kravmålene til at fjerne administrative byrder, som den nye regering har gjort, mens vi jo i den gamle regering havde kolossal succes med at fjerne administrative byrder, så betød det, at ambitionsniveauet faldt, og at man ikke konkret kunne se, hvor man kunne sætte ind.
Så lur mig, om man ikke om et par år vil se, at de administrative byrder ikke er formindsket i Danmark, for man har ikke det håndtag og den muskelkraft, der skal føre det igennem.
Det paralleliserer jeg altså til, at der mangler nogle konkrete, eksplicitte mål for en øget digitalisering i Danmark.
Der mangler nogle konkrete mål.
For når man snakker med aktørerne selv, kunne man godt sætte nogle mål for det.
Man kunne sætte sig nogle mål for, hvad man ville gøre på hjemmeplejeområdet, på sundhedsområdet og på alle mulige andre velfærdsområder og på uddannelsesområdet, f.eks. i forbindelse med digitalisering i skolerne.
Så der er altså her et ønske fra konservativ side om, at man sætter sig mere eksplicitte, konkrete mål.
Ellers tager vi vel imod redegørelsen og vil meget gerne fortsætte dialogen med regeringen om initiativerne her, som klart vil være med til at være en vækstmotor for det danske samfund.
Derfor har jeg valgt at fokusere på tre-fire overskrifter, ikke på nogle konkrete initiativer, som vi nok skal kunne blive enige om, og som markedet for størstedelens vedkommende selv håndterer.